ועדת הכלכלה, כנסת 20, פרוטוקול מספר 762, 2018-05-29 10:30

איתן כבל: אנחנו מתחילים את הדיון הבא בנושא תקנות רישוי שירותים ומקצועות בענף הרכב (פעולות ברכב המותרות שלא במוסך או במוסך נייד), התשע"ח-2018.

איתן כבל: אני רוצה רק להזכיר, בוודאי לפי הדברים הרשומים כאן, יש בקשה לדיון מחודש של חבר הכנסת איתן כבל בתקנה 2 לעניין הוספת פעולות ברכב שניתן לבצען שלא במוסך או במוסך נייד.

לאה ורון: אני רוצה לציין כי ייתכן והנוסח הסופי והמעודכן לא פורסם באתר הוועדה.

לאה ורון: לפיכך, נצלם עכשיו כמה עותקים של הנוסח ואני מקווה שזה לא יפריע לדיון.

איתן כבל: סבבה, אני מאוד מקווה.

איתן כבל: איתי עצמון, היועץ המשפטי, בבקשה.

איתי עצמון: אני אזכיר שהתקנות האלה נדונו ב-25 לינואר 2017, והן נוגעות לפעולות ברכב שניתן לבצע שלא במוסך או במוסך נייד.

איתי עצמון: בדיון בוועדה עלתה השאלה שנוגעת להתקנת אביזרים שונים ברכב.

איתי עצמון: למשל, דיבורית לרכב, והאם פעולה כזו מחייבת ביצועה במוסך או לא.

איתי עצמון: מכיוון שנוסח התקנות בהקשר הזה לא היה ברור, אתה ציינת שאתה מאשר את התקנות ומבקש ממשרד התחבורה לבחון שוב את הנושא ולבדוק אלו עוד פעולות יש צורך לקבוע כאן במסגרת החריג.

איתי עצמון: הבחינה ארכה לא מעט זמן.

איתי עצמון: היא עוררה שאלות מקצועיות מורכבות שאני מניח שעו"ד ראובני תרחיב לגביהן.

איתי עצמון: לפיכך, לאחר שהושלמה הבחינה על ידי המשרד הוגש נוסח מתוקן שבו הוספו עוד פעולות ברכב שאינן טעונות ביצוע במוסך או במוסך נייד, ומכאן הרביזיה.

איתן כבל: בוקר טוב, חוה.

איתן כבל: בבקשה, גברתי.

חוה ראובני: תודה, אדוני.

חוה ראובני: אני מבינה שעד פסקה (9) התנעה באמצעות כבלי התנעה, מה שאושר - אושר.

קריאה: נכון.

חוה ראובני: עכשיו אנחנו מדברים על פסקאות (10) (11) ו-(12).

חוה ראובני: אם יורשה לי, שתיים-שלוש דקות להסביר רצוף בלי שאלות, אני חושבת שזה יחסוך לנו אחר כך הרבה שאלות.

חוה ראובני: מבטיחה לא להאריך.

חוה ראובני: השאלה שמנהלת הוועדה עוררה בזמנו, וצריך לתת את הקרדיט למי שמגיע, פתחה למעשה תיבת פנדורה שלמה של איך אנחנו מטפלים בנושא התקנות ברכב, ומכאן הדיון שמאוד מאוד התמשך כי היתה אצלנו התלבטות רבה, בין היתר, בגלל שיש מגוון רחב של התקנות ולא כל התקנה היא אותו דבר כמו ההתקנה האחרת.

חוה ראובני: בסופו של דבר, המיפוי שלנו העלה שיש שלושה סוגים של התקנות: יש התקנה שהיא ייצור רכב.

חוה ראובני: הדוגמה הכי פשוטה להסביר את זה זה אוטובוסים שמיובאים לארץ מיובאים ברמת שלדה וכל המרכב שלהם נבנה בארץ.

חוה ראובני: לכאורה זה התקנה של מוצרי תעבורה, מתקינים חלקי מרכב.

חוה ראובני: בעיננו, זה עונה להגדרה של ייצור רכב – זו קבוצה אחת של התקנות.

חוה ראובני: קבוצה שנייה של התקנות של מוצרי תעבורה זה במסגרת תיקונים ותחזוקה של רכב, החל מהחלפת מנוע ודרך החלפת צמיגים וכלה בהחלפות של דיסקות בלם ושאר ההחלפות שאנשי המקצוע פה יוכלו לתת יותר דוגמאות – זו קבוצה שנייה שהיא מתכתבת עם הגדרת מוסך בחוק שזה מקום שניתנים בו שירותים של תיקון, אחזקה או בדיקה של רכב.

חוה ראובני: במסגרת שירותי תיקון, אחזקה או בדיקה לעיתים מותקנים, מוחלפים, מוצרי תעבורה שונים.

חוה ראובני: קבוצה שלישית היא לא זה ולא זה, אלא קבוצה שיורית שאפשר להמחיש אותה בהתקנת דיבוריות, מולטימדיה, אזעקות וספוילרים – דברים שהם יותר חיצוניים, שהם לא תיקון ואחזקה של הרכב והם גם לא ייצור.

חוה ראובני: במסגרת החשיבה הזו ייצור הרכב וההתקנות שהן בגדר ייצור יוסדרו בתקנות שהן אצלנו עדיין בהכנה מכוח פרק ייצור רכב.

חוה ראובני: בהתאם למיון הזה אנחנו מציעים בפסקאות (10) ו-(11), וכעת אני ניגשת לפסקאות עוד לפני שאני מקריאה, הקונספט, סעיף (10) מדבר על פעולות שהן ייצור רכב.

חוה ראובני: פעולות של ייצור רכב לא עושים במוסך.

חוה ראובני: פעולות של ייצור רכב לפי סעיף 26 לחוק וסעיף 3 לחוק מבצעים במפעל ייצור.

חוה ראובני: זאת אומרת שזה שאנחנו מוצאים איזה מוסך, אנחנו לא שולחים את זה למדרכה.

חוה ראובני: אנחנו שולחים את זה למקום שהחוק קצב לפעולות ייצור, וזה מפעל ייצור.

חוה ראובני: קבוצה שנייה זה הקבוצה של הסיפא של פסקה (11), פעולה שהיא איננה ייצור, אבל היא התקנה לשם החלפה של מוצר תעבורה שהוא חלק מדגם הרכב.

חוה ראובני: אלה פעולות שהן יהיו במוסך.

חוה ראובני: התקנות האלה אינן מחריגות אותן.

חוה ראובני: רק הקבוצה השלישית שהן התקנות שאינן ייצור ושאינן שירותי תיקון, אחזקה במוסך, הן גם יהיו מחוץ למוסכים.

חוה ראובני: הן לא יהיו במפעלים.

חוה ראובני: לגביהן ההסדר עוד צפוי להיבנות במסגרת התקנות שבהכנה.

איתי עצמון: שנוגעות לייצור?

חוה ראובני: שנוגעות לייצור.

חוה ראובני: גם שם תיעשה איזושהי הבחנה.

חוה ראובני: יכול להיות שנצטרך להשלים, ההסדר הזה עדיין בבנייה.

חוה ראובני: בכל מקרה, המיון הזה גם משקף מצב קיים.

חוה ראובני: הפסקה השלישית היא עניין אחר לגמרי.

חוה ראובני: נסביר אותו כשנקרא אותו, זה לא חלק מהעניין.

איתן כבל: נתת סקירה מאוד נהירה וברורה.

איתן כבל: אבקש התייחסות של החברים.

איתן כבל: רונן, בבקשה.

רונן לוי: רונן לוי, יו"ר איגוד המוסכים בישראל.

רונן לוי: אחד – לגבי עניין של ייצור רכב, זה כבר מוגדר בחוק עצמו - ההגדרה של ייצור רכב, איפה עושים את הייצור.

רונן לוי: פה היא מדברת על ייצור רכב ושיווקו.

רונן לוי: אני לא רואה פה הבדל בין יבואן רכב.

רונן לוי: אחרי שמייצרים רכב, מה העניין של פעולה במוסך?

רונן לוי: אחרי שהרכב מיוצר במפעל, וזה מוגדר בחוק, מה עניין של התקנה עכשיו שאת מדברת על פעולה שלא נעשית במוסך?

רונן לוי: לא הצלחת להבין את זה.

רונן לוי: גם בהסבר שלה היא לא נתנה דוגמה קונקרטית של מה שצריך לעשות - איזושהי פעולה בתוך הייצור במפעל.

רונן לוי: מוגדר בחוק שזה מיוצר במפעל, ובמפעל של אותו יצרן רכב מוגדר מה מותר לו לעשות - - - מפעל.

רונן לוי: מה פתאום להכניס את זה בתקנות האלה?

רונן לוי: זה לא נראה הגיוני, זה לא מובן.

רונן לוי: גם לא הצלחנו עדיין להבין את עניין שיווק רכב פה ומה האינטרס של משרד התחבורה ומה הדוגמה הקונקרטית.

רונן לוי: אני מבקש שהיא תיתן לנו דוגמאות כדי שנבין מה משרד התחבורה רוצה כי גם מההסבר שהיא נתנה עכשיו, סליחה, פשוט לא הבנו.

רונן לוי: זה רק על סעיף (10) ותיכף נדבר על - - -

חוה ראובני: לעניין הנושא של שיווקו – לרישיון קוראים רישיון ייצור רכב ושיווקו.

חוה ראובני: זה רישיון הייצור, זה השם שלו.

חוה ראובני: אין שום כוונה להוסיף לזה שום דבר.

חוה ראובני: למה צריך לומר את זה?

חוה ראובני: הדבר נובע מהעובדה שסעיף 128 מנוסח רחב.

חוה ראובני: בעוד שהגדרת מוסך מדברת על תיקון ואחזקה, בסעיף 128 שזה האיסור שממנו אנחנו באים לפתור יש התקנה של מוצר תעבורה ברכב.

חוה ראובני: עלול לעלות מזה שכל התקנה באשר היא כלולה באיסור של 128.

חוה ראובני: על מנת להבהיר שהאיסור של 128 לא חל, נדרשנו לאמירה הזו.

רונן לוי: אני לא מצליח להבין.

רונן לוי: ביקשתי דוגמה קונקרטית ולא הצלחתי לקבל דוגמה קונקרטית בנושא.

איתן כבל: אבנר פלור, בבקשה.

אבנר פלור: רונן, אביא לך דוגמה.

אבנר פלור: מפעל מרכבים שמייצר אוטובוסים שמביא לפה את השלדה, המנוע והמערכות ומתקין פה את המרכב.

אבנר פלור: הוא מייצר את המרכב על השלדה של האוטובוס.

אבנר פלור: אתה אומר: אני כמשרד מאשר לו רישיון ייצור רכב, אני מאשר לו לבצע דברים שיצרן הרכב בחו"ל אפילו עושה, אני מאשר לו פה, אבל לבוא ולהתקין את המנוע עליו אני לא מאשר לו כי הוא צריך מוסך – זה המשמעות.

רונן לוי: אבל זה מוגדר בסעיף 128.

אבנר פלור: לפני 128, אני מדבר על ההגדרה של ייצור ומוסך.

רונן לוי: שאלתי שאלה ואתה לא עונה לי.

רונן לוי: הייצור של האוטו, אם זה אוטובוס, מוגדר בסעיף 128.

רונן לוי: אין בעיה, שיתקין מנוע, שיתקין את זה.

רונן לוי: אני לא מבין מה הבעיה.

רונן לוי: למה להכניס את זה לעניין של מוסכים?

רונן לוי: זה עכשיו עניין של תחזוקה.

רונן לוי: מוסך זה תחזוקה אחרי השיווק.

יצחק וקנין: אני מבין מה הוא אומר לך, תאמין לי.

יצחק וקנין: במקום שמרכיבים - - -

רונן לוי: רגע, אני עדיין לא סיימתי.

איתן כבל: האמת שגם אני הבנתי את שאלתך והבנתי את התשובה.

איתן כבל: העניין ברור.

איתן כבל: רונן, החידוד הוא פשוט.

איתן כבל: יש מקום שיש לו הגדרה שהוא מייצר, יש מקום שמרכיבים.

איתן כבל: יש הבדל בין מקום שבו אתה מייצר, מקום שאתה מרכיב - הוא עדיין בליין של הייצור, הוא עדיין חלק מהייצור.

איתן כבל: יש דברים שאתה עושה את האחזקה השוטפת אחרי שהרכב קיבל את הפנים שלו, וזה יכול להיות מקטנוע ועד - - -

יצחק וקנין: כשמגיע מרכב של רכב, של אוטובוס, הוא מגיע עם המנוע וכל השלדה.

יצחק וקנין: אתה לוקח אותו למרכבים ומרכיבים עליו את כל הפלטה ואת כל המרכב.

איתן כבל: וזה גם שם, זה המוסך של מרכבים.

קריאות: זה מפעל ייצור.

איתן כבל: ברור.

יצחק וקנין: לפי מה שהם כותבים פה, לא יכול להיות שבמרכבים ירכיבו גם את המנוע אם יש איזה תקלה או משהו.

רונן לוי: סליחה, אדוני לא הבנת את העניין.

רונן לוי: שוב, סעיף 128, ותקרא אותו שוב, מגדיר את זה שמותר לו לעשות את כל מה שהוא רוצה בשביל לייצר את האוטו.

רונן לוי: עכשיו אנחנו מדברים פה על מוסך ומוסך זה אחרי הייצור.

רונן לוי: הוא גמר את הייצור והאוטובוס הזה יצא.

רונן לוי: הוא צריך כרגע תחזוקה במוסך.

רונן לוי: אני לא מצליח להבין את הקשר.

רונן לוי: מה הקשר?

חוה ראובני: כשהוא צריך תחזוקה הוא יעשה את זה במוסך.

חוה ראובני: אנחנו לא חלוקים, מר לוי.

חוה ראובני: כולנו מסכימים ש - - - לא אמורה להיות במוסך.

חוה ראובני: השאלה היא רק האם צריך לומר את זה בתקנות האלה או לא.

חוה ראובני: אנחנו חושבים שצריך לומר את זה, ו- 128 מנוסח מאוד מאוד רחב.

איתן כבל: זה לא פוגע בכם.

קריאה: - - - צודק.

רונן לוי: אנחנו חושבים שלא צריך.

דרור וגשל: בסדר, אבל זה לא פוגע בכם.

רונן לוי: אני לא בטוח.

רונן לוי: מחר מרכבים יגיד שזה חלק מהייצור - - -

איתן כבל: לא, לא.

איתן כבל: רונן, עם כל הכבוד גם ליבואנים שהתייעצת איתם - - -

רונן לוי: לא התייעצתי איתם.

איתן כבל: לא, הוא ענה לך שאתה צודק.

איתן כבל: הוא מחזיר לך ייעוץ על הייעוץ הקודם שנתת לטובתם.

לאה ורון: בכל מקרה, בדקתי.

לאה ורון: באתר פורסם הנוסח המעודכן שהוא לדיון היום.

איתן כבל: זה בסדר.

איתן כבל: אני לא מתיימר להיות איש מקצוע.

איתן כבל: מתבצעת כאן ההבחנה הברורה בכל אחד מהשלבים.

איתן כבל: יש שלב של ייצור, שלב של הרכבה ושלב של התקנה ואחזקה שוטפת שזה דבר שהוא בנפרד.

איתי עצמון: אדוני, אני רוצה להזכיר את הדיון שהיה בוועדה בזמנו בשני הסבבים של חקיקת החוק לעניין ביצוע פעולות ברכב.

איתי עצמון: משרד התחבורה הציע סעיף שהיה מנוסח רחב שקובע שאסור לאדם לבצע שירותי תיקון רכב, התקנה של מוצר תעבורה ברכב, אחזקה או בדיקה של רכב, אלא במוסך שניתן לו רישיון.

איתי עצמון: כלומר, לרבות מוסך נייד.

איתי עצמון: אני חשבתי שמכיוון שהאיסור הזה הוא רחב וצריך שיהיה ברור על מה הוא חל ועל מה הוא לא חל מכיוון שגם פעולות ברכב כפי שהוזכרו כאן בסעיף 128 שהקראתי אותו וגם הגדרת ייצור של רכב או מוצר תעבורה בסעיף ההגדרות, שתי ההגדרות האלה מנוסחות באופן רחב.

איתי עצמון: לכן, מה שאני הצעתי, והוועדה קיבלה את ההצעה שלי, זה ששר התחבורה, באישור הוועדה, יקבע בתקנות פעולות ברכב, סוגי פעולות ברכב או נסיבות לביצוען שהוראות סעיף קטן (א) – האיסור, לא יחולו עליהן.

איתי עצמון: ויתרה מכך, כל עוד לא הותקנו תקנות כאלה לא יחול האיסור מכיוון שהאיסור צריך להיות ברור.

איתי עצמון: לכן, אני חושב שנכון עשה משרד התחבורה, והנוסח הזה גם תואם איתי, שמנה באופן מאוד מדויק את כל הפעולות ברכב שביצוען אינו צריך להיות במוסך או במוסך נייד.

איתן כבל: תודה, אדוני.

איתן כבל: דידי, בבקשה.

דידי רוזנפלד: אני לא רוצה לדבר על סעיף 10, אני חושב שעד סעיף 10 שכחו שני דברים כשאחד מהם זה הוספת הנושא של פריצת רכב.

דידי רוזנפלד: אם מישהו שכח את המפתחות בפנים, מה תעשה?

דידי רוזנפלד: אתה צריך להזמין מישהו שיפרוץ לך את האוטו - לא ממש לפרוץ.

דידי רוזנפלד: דבר נוסף, מעקף מערכת המיגון.

קריאה: דידי, זה בסעיף קטן (1): כל פעולה הנדרשת להזזת רכב - -

קריאה: - - שהוא מצוי בדרך.

קריאה: אבל הוא לא מצוי בדרך, הוא חונה.

דידי רוזנפלד: הוא עומד במגרש חניה בצורה חוקית לחלוטין, אבל המפתחות נשארו בתוך האוטו.

איתן כבל: זה לא אף אחד מהדברים שכתובים פה.

דידי רוזנפלד: אשר על כן, צריך להוסיף את זה.

איתי עצמון: לא, אבל אם זה לא נכלל בגדר ההגדרה של פעולות ברכב אז אין צורך ל - - -

דידי רוזנפלד: לא, לא.

דידי רוזנפלד: עם כל הכבוד, הדיון פה הוא מה מותר לעשות שלא במוסך.

דרור וגשל: לא.

דרור וגשל: יש סעיף בחוק שמגדיר איזה פעולות אסור לבצע.

דרור וגשל: הפעולה שאתה מציין בכלל לא נכנסת לאיסור, זה לא רלוונטי.

דידי רוזנפלד: איש יקר, בוא נחזור רגע לדף הראשון.

דידי רוזנפלד: אתה אומר: תקנת רישוי שירותים ומקצועות לרכב בענף הרכב (פעולות ברכב המותרות - - -

דרור וגשל: תקרא את החוק.

דרור וגשל: החוק הוא זה שחשוב, לא התקנות.

איתי עצמון: אני מקריא את החוק.

איתי עצמון: התקנות האלה מכוח סעיף 128 לחוק ואני מקריא: לא ייתן אדם שירותי תיקון רכב, התקנה של מוצר תעבורה ברכב, אחזקה או בדיקה של רכב (בפרק זה – פעולות ברכב), אלא במוסך שניתן לו רישיון להפעלת מוסך או במוסך נייד שניתן לו רישיון להפעלת מוסך נייד.

איתי עצמון: אנחנו עכשיו עוסקים בחריגים למה הוא בגדר פעולות ברכב שאין צורך לבצע אותן במוסך.

דידי רוזנפלד: שמותר לעשות אותן.

איתי עצמון: מחוץ למוסך.

דידי רוזנפלד: יפה.

דידי רוזנפלד: אני חוזר ואומר, מחוץ למוסך כאשר האוטו שלך עומד במגרש החנייה מתחת לבית שלך ושכחת את המפתחות בפנים וננעל האוטו, איך תקבל את המפתחות?

חוה ראובני: זה לא תיקון, זה לא התקנה, זה לא אחזקה, זה לא בדיקה - זה לא אסור.

איתן כבל: דידי כשל הפעם.

איתן כבל: כן, בבקשה.

שמואל ליטבק: שמואל ליטבק, חברת דן, אגף המשק.

שמואל ליטבק: אם אנחנו מדברים על מרכבים, והוא נתן את הדוגמה הזו, מייצרים שם רק מרכב.

שמואל ליטבק: אנחנו היום מייבאים אוטובוסים חשמליים.

שמואל ליטבק: הפריטים של האוטובוסים החשמליים יכולים להגיע למרכבים בארגזים ושם מתבצעת ההרכבה של כל הפריטים.

שמואל ליטבק: לא מדבר על גלגלים או על יחידות בלימה.

שמואל ליטבק: איך המוסך הזה ייחשב?

שמואל ליטבק: האם למרכבים תהיה הרשאה להרכיב או לא להרכיב, בדיוק מה שאנחנו עכשיו אוסרים על - - -?

אבנר פלור: בדומה, למה שקורה בחו"ל, הוא מוגדר כמפעל ייצור.

אבנר פלור: הוא יכול לבצע את כל הפעולות כמפעל ייצור.

אבנר פלור: אני לא יכול להגיד לו: אתה עכשיו יכול לייצר את האוטובוס, אבל בחשמל לך למקום אחר כי זה לא הגיוני.

איתן כבל: הוא צודק, העניין ברור.

איתן כבל: אבל ההערה במקומה, תודה.

איתן כבל: קודם כל, אני מעלה את הבקשה לדיון מחדש.

איתן כבל: מי בעד העלאת הבקשה של איתן כבל לדיון מחדש בתקנה 2? ירים את ידו.

איתן כבל: בעד – פה אחד

איתן כבל: אושר.

איתן כבל: בבקשה, בואו נעבור להקראה.

חוה ראובני: אני מקריאה את פסקאות (10) ו-(11) שאותן הסברתי קודם.

חוה ראובני: אנחנו בפעולות שלפי הרישא של תקנה 2: אדם רשאי לתת שירות של פעולות ברכב המפורטות להלן, שלא במוסך או במוסך נייד: " (10) פעולה ברכב שעשייתה טעונה רישיון לייצור רכב ושיווקו.

חוה ראובני: (11) התקנה ברכב של מוצר תעבורה, שאינה פעולה ברכב כאמור בפסקה (10); פסקה זו לא תחול על התקנה לשם החלפה של מוצר תעבורה שהוא חלק מדגם הרכב בהתאם לאמור באישור לייצור דגם הרכב לפי סעיף 21 לחוק או ברישיון הייבוא לעניין אותו דגם רכב, לפי העניין.

חוה ראובני: " זה החלוקה כפי שהסברתי קודם.

איתן כבל: תודה.

איתן כבל: אדוני, רצית להעיר ל-(11).

אהוד שניידר: אודי שניידר, מטעם איגוד יבואני הרכב.

אהוד שניידר: אני חושש ש-(11) לא מביא בחשבון את המורכבות של כלי הרכב שמיובאים לישראל בתקופה הזו.

אהוד שניידר: היום להתחבר למערכת חשמלית, מערכת אלקטרונית, מחשב רכב, וכל הפעולות האלה, הן פעולות, שראשית, יצרני הרכב מאוד מקפידים עליהן, וחלקם אוסרים את זה לחלוטין.

אהוד שניידר: וגם אלה שלא אוסרים את זה לחלוטין, ודאי מחייבים שהעניין הזה ייעשה בצורה זהירה.

אהוד שניידר: אני אומר את זה כי לא מעט מקרים קורים שכלי רכב נשרפים מפני שמישהו לא ידע לחבר את מרימי השמשות כמו שצריך או מישהו לא ידע לחבר את מערכת - - -

איתן כבל: מה אתה רוצה להגיד לי כאן?

אהוד שניידר: אני אומר שזה צריך להיעשות במוסך וזה לא צריך להיעשות על ידי אדם שהוא לא הוסמך לכך.

איתי עצמון: אתה אומר שיש פעולות שהן לא פעולות ייצור והן התקנה שהן צריכות להיות במוסך.

אהוד שניידר: אני אומר שכל הפעולות שמתערבות במערכת הרכב צריכות להיות במוסך.

דידי רוזנפלד: לפני רגע אמר אבנר שכשמגיע האוטובוס החשמלי ומגיעים המצברים בארגז אז חברה שמייצרת את המרכב של הרכב יכולה להרכיב את המצברים.

דידי רוזנפלד: השאלה היא האם הוא באמת מוכשר להרכיב את זה.

דידי רוזנפלד: כדי להרכיב מצבר צריך מישהו שלמד או קיבל הסמכה.

איתן כבל: לפי מה שאתם אומרים, מי שהוסמך.

חוה ראובני: והוא צריך להיות מפעל ייצור.

דידי רוזנפלד: אבל הוא לא מייצר את המצבר.

דידי רוזנפלד: זה חלק מהאוטו.

דידי רוזנפלד: את נתת לו הסמכה לייצר מרכב, והמרכב - - -

איתן כבל: דידי, הרי ממה נפשך?

איתן כבל: אם הגיע אותו מצבר ומתקין אותו מישהו שהוא לא הוכשר לכך אז הוא ממילא פועל בניגוד לכללים ולחוק.

איתן כבל: הנחה העבודה היא שכשאתה מביא את - - -

דידי רוזנפלד: זה לא מה שנאמר פה.

איתן כבל: לא נכון, נאמר.

איתן כבל: חברים, אני לא מוסכניק.

איתן כבל: אני מבין מה שנאמר כאן, יש פה שכל ישר.

איתן כבל: אני מנסה לפעול כאן כגורם שהוא חיצוני לתוך המערכת הזו ולהקשיב לשכל הישר שבעניין הזה, וברור.

איתן כבל: אחד הדברים שאנחנו מקפידים פה לאורך כל הדרך הוא שזה יהיה מוסך עם רישוי, עם הסמכות, עם מנהל מקצועי, עם מנהל זה, ואתה מחזיר אותי עכשיו.

איתן כבל: אם אתה הולך למוסך של חאפר או למקום שהוא לא מוסמך לייצר או להמשיך את תהליך הייצור אז ממילא הוא - - -

דרור וגשל: מה שעו"ד שניידר מעלה, וזה טיעון כן נכון, זה שיש פה עדיין מצבים שפה אנחנו יכולים במסגרת התקנות - - -

איתן כבל: נכון.

איתן כבל: אני מנסה בעיני רוחי לראות האם אנחנו יכולים בחקיקה לעגן עוד דברים שאנחנו לא יכולים לראות אותם בעיני רוחנו.

איתן כבל: רונן, בבקשה.

רונן לוי: קודם כל, ראשית, זה כבר מעוגן ועכשיו רוצים להוציא.

רונן לוי: כבר עיגנו את העניין הזה.

רונן לוי: אם עכשיו היה מעוגן שמולטימדיה שהיא חלק מהרכב והיא באמת כבר מחוברת כבר ל - - - של האוטו, זה כבר לא מולטימדיות, זה לא רדיו של פעם, אז צריך מישהו שיודע ומבין.

איתן כבל: ברור.

רונן לוי: זה כבר מעוגן ועכשיו מנסים להוציא את זה.

איתן כבל: למה מנסים להוציא את זה?

איתן כבל: האם תלך להרכיב מולטימדיה אצל מישהו שמרכיב - - -?

קריאה: אבל זה מה שאומרות התקנות, אדוני.

קריאה: אדוני, כתוב:

קריאה: אדם רשאי - - -

רונן לוי: שנית, עכשיו חלק מהמוצרים כמו מוביליי וכמו ווי גרירה שעכשיו המשרד מגדיר אותם כמוצר תעבורה, אם הוא מוצר תעבורה אז זה כבר עוגן שרק במוסכים - - -

איתן כבל: רונן, הבנתי את הרצון שלך - באמת שהבנתי.

רונן לוי: אני שילמתי לעשות רישיון למוצר תעבורה שנקרא מוביליי.

אבנר פלור: אבל קיבלת מפעל ייצור, רישיון ייצור.

רונן לוי: והתקנה.

רונן לוי: אם זה מוצר תעבורה מתקינים אותו במוסך, ואם זה לא מוצר תעבורה שיגדיר אותו אחרת.

רונן לוי: אם הוא רוצה עכשיו לשחרר שיעשה עכשיו הגדרה בתוך.

רונן לוי: הוא לא יכול להחליט - - -

איתן כבל: רונן, הבנתי.

איתן כבל: בחיי שהבנתי לאן אתה רוצה להגיע.

אהוד שניידר: אותה תקנה 2 אומרת: אדם רשאי לעשות את הפעולות, ואז בהמשך כתוב ב-10: התקנה ברכב של מוצר תעבורה שהוא לא מוצר התעבורה המקורי וכו'.

אהוד שניידר: זאת אומרת שכל אותן התקנות שהגברת ורון ביקשה להכניס לתקנות, עכשיו כל אדם רשאי לעשות אותן.

אהוד שניידר: אני אומר שזה לא סביר שכל אדם יוכל להתערב במערכות הרכב כי ההתקנות האלה הן התקנות שצריך לעשות למערכות הרכב.

איתן כבל: אגיד לך מה יקרה.

איתן כבל: אם אני אנסה בבית שלי להרכיב את המולטימדיה אני יודע איך זה ייראה.

איתן כבל: יש אנשים שיש להם ידי זהב, אתה זוכר את האנשים האלה?

איתן כבל: אני לא קשור אליהם.

יצחק וקנין: איתן, לפי השיטה הזו תגיד: אתה לא תעשה את זה.

איתן כבל: נכון.

יצחק וקנין: אבל יבוא איזה חאפר שכל היום מתעסק בזה.

איתן כבל: אז מה אתה רוצה?

אהוד שניידר: אתה מתיר לחאפר לעשות את זה כי אתה לא דורש ממנו שום הסמכה.

איתן כבל: לא נכון.

איתן כבל: תסלחו לי, לא כל מי שיודע, הוא חאפר.

איתן כבל: עשו לי טובה, לא אתם תחנכו אותי בעניין החאפרים.

איתן כבל: רונן יודע כמה נלחמתי על העניין הזה, ואני עדיין נלחם.

איתן כבל: זה יוסדר גם בכנס הזה.

איתן כבל: אני מבין את העניין הזה.

איתן כבל: אני מנסה לייצר מצב שאני לא צריך על כל דבר שהוא לא חלק בלתי נפרד מהרכב, ושאני יכול לקרוא לשכן שלי ממעלה ולהגיד לו: אח שלי, תחליף לי את המנורה.

אינגריד הר אבן: אינגריד הר אבן, איגוד המוסכים.

אינגריד הר אבן: אני מבקשת להוסיף התייחסות משפטית לנוסח תקנה (11), בבקשה.

אינגריד הר אבן: תקנת משנה (11) מתחילה במילים: "התקנה ברכב של מוצר תעבורה".

אינגריד הר אבן: התקנה הזו עומדת להתיר התקנה ברכב של מוצר תעבורה בעוד סעיף 128 שבא לאסור מדבר על התקנה של מוצר תעבורה ברכב.

אינגריד הר אבן: זה בדיוק אותן מילים.

אינגריד הר אבן: תקנת משנה (11) למעשה סותרת את סעיף 128.

איתן כבל: אני אגיד לכם מה אתם מזכירים לי בשיח הזה.

איתן כבל: אני כל כמה חודשים או שבועות צריך להזכיר חוק מאוד מפורסם שהעברתי, חוק החזר מוצרים.

איתן כבל: למה אני מזכיר את זה?

איתן כבל: האיומים: עכשיו ייפתח ליין וכל השכנים מהקומה השנייה יעלו לקומה השלישית או ירדו לקומה הראשונה לבקש מאנשים לבוא ולסדר להם את הרכב.

איתן כבל: חברים יקרים, אלו דברים שיקרו איתכם ובלעדיכם, אם זה כתוב או לא כתוב.

איתן כבל: בסופו של עניין, זה הרכב של אותו אדם.

איתן כבל: אם הוא הלך לחאפר או שנגרם לו כשל משמעותי ברכב, הרי הוא ירצה את חברת הביטוח בתוך התהליך הזה.

רונן לוי: לא שווה להיות - - -

איתן כבל: רונן, שניה.

איתן כבל: אנחנו מונעים מהדברים המרכזיים להיעשות מחוץ לעניין הזה.

איתן כבל: כל מה שנקרא מעטפת או אבזור, כל מיני דברים קטנים כאלה – חבר'ה, אני לא מתכוון להגזים.

איתן כבל: אתם לא היחידים פה, יש גם ציבור שאני גם צריך לעזור לו.

איתן כבל: אדוני, אני מעביר גם חוק שאסור לעבור באור אדום, ולא עוברים.

אהוד שניידר: רוב האנשים לא עוברים באור אדום.

איתן כבל: תודה רבה.

איתן כבל: אני אזכיר לאדוני, 99% מהאנשים לא יעשו את זה לבד.

איתן כבל: אין סיכוי, ואני אומר לך את זה על סמך רוב האנשים שאני מכיר, כי הם עובדים ובגלל שאין להם זמן.

איתן כבל: בסוף בסוף אתה רוצה להכניס את זה למוסך.

איתן כבל: לא יעזור לכם, אני לא איתכם.

איתן כבל: חברים, איבדתם אותי.

רונן לוי: אתה נותן הרצאה על משהו שלא קשור.

רונן לוי: אנחנו לא אמרנו.

רונן לוי: אם משרד התחבורה רוצה עכשיו להגדיר משהו לא כמוצר תעבורה ורוצה להשאיר אותו לכולם, אין בעיה – שיגדיר, אבל אם הוא מוגדר כבר כמוצר תעבורה ואנחנו צריכים לעשות רישיון.

רונן לוי: תראה מה שכבר עכשיו עם מובילי ועם איווקס וכל החברות האלה.

רונן לוי: הכריחו אותנו לעשות רישיונות.

רונן לוי: אני וחברים שלי שילמנו מעל ל-10,000 שקל בשביל לקבל רישיון התקנה.

רונן לוי: מתקשרים למוקד והם שולחים להם ניידות, אז בשביל מה?

רונן לוי: אנחנו רק תפאורה?

רונן לוי: 95% מההתקנות נעשות במוסכים בניידות אז אל תעבדו עלינו.

רונן לוי: אני הוצאתי את ה-10,000 והחבר שלי - - -

איתן כבל: גם ניידות הוא מוסך עם רישיון, תסלח לי.

רונן לוי: לא נכון.

דידי רוזנפלד: מוביליי נתן לו אישור על החלק שהוא הניח אותו.

רונן לוי: אל תענו על דברים שאתם לא יודעים כאילו אתם יודעים.

רונן לוי: לפי החוק עכשיו לא צריך לעשות במוסכים נייחים.

רונן לוי: אם אתה רוצה להפעיל ניידות תגיד שאתה מרשה להפעיל ניידת, לעשות התקנה של דבר כזה.

רונן לוי: אתה לא יכול לייצר לך 200 - 300 מוסכים ולעשות אותם תפאורה למישהו שיעבור על החוק.

רונן לוי: אנחנו שילמנו, הציבור משלם 1,500 מתוך ה-2,000 שקל - - -

איתן כבל: רונן, אם מוביליי מחייב התקנה של גורם מקצועי ומגיע אליו מוסך נייד, מוסך שיורד עם צנחן או מטוס מגיע ונוחת לו בחצר של הבית והוא לא אחד שאושר לו והוא מתקין את זה, הוא עושה את הדברים שלא על פי דין – זה הכול.

אהוד שניידר: אבל זה לא נכון, אדוני.

אהוד שניידר: זה בדיוק מה שאנחנו אומרים מפני שהתקנה הזו תאפשר לאותו אחד שצנח מהמטוס שאין לו שום הסמכה להתקין.

איתן כבל: אני לא מקבל את זה, זה לא מה שנאמר.

איתן כבל: אם מוביליי מצריך הסמכה, רישיון ייצור מחייב הסמכה – זה העניין.

אינגריד הר אבן: כבודו, הנוסח פה חוטא למטרה.

איתן כבל: אינגריד, אם נצטרך לתקן - נתקן.

איתן כבל: אם לא – נאשר.

איתן כבל: מה העניין?

אבנר פלור: אדוני היושב-ראש, אתה האחרון שאני צריך להסביר לו את ההתפתחות וההתקדמות במהפכה של ענף הרכב כי אתה חווית את זה בנושא של קציני הבטיחות ואמרת:

אבנר פלור: אני רוצה עכשיו - - -

לאה ורון: החוויה עוד לא הסתיימה.

איתן כבל: היא לא מסתיימת, אנחנו כל כך נהנים ממנה.

איתן כבל: אגב, גם בג"צ נהנה ממנה.

אבנר פלור: אדוני היושב-ראש, אני מביא את זה כדוגמה כי אמרת, ובצדק: אבנר, קציני הבטיחות יותר ישקיעו בגורם האנושי, פחות ברכב.

איתן כבל: נכון, צודק.

אבנר פלור: צריך גם להבין, רונן, שיש פה מצב קיים שיש מאות אנשים שמתקינים דיבוריות.

אבנר פלור: אפילו לאה העלתה את זה והיועץ המשפטי איתי דיבר על זה הרבה.

אבנר פלור: אנחנו הולכים להסדיר את הנושא.

אבנר פלור: יש שמועות שמתקינים מולטימדיה.

אבנר פלור: עושים המון המון פעולות כשהם לא מוסדרים.

אבנר פלור: לבוא ולהטיל עליהם עכשיו כשאנחנו בעצם אוסרים את זה, זה מכת מוות למאות ולאלפים כשאנחנו גם לא נוכל לאכוף את זה.

אבנר פלור: זו נקודה מאוד מאוד חשובה.

אבנר פלור: רונן, בשביל לא להטעות פה את החברים, יחד עם זאת, מערכות בטיחות שמתקינים לא מתחברות למחשבי הרכב.

אבנר פלור: יש להן סליל השראתי והן לא מתחברות.

אבנר פלור: אי-אפשר לבוא ולומר - - - אדוני היושב-ראש, אנחנו לא מתעלמים.

אבנר פלור: הבטחנו ונביא הסדרה לוועדה בנושא של התקנות.

איתן כבל: גמרנו, תודה.

דרור וגשל: חשוב להגיד שזה שאמרנו שלא חייבים לעשות את זה במוסך, לא אומר שלא חייבים עדיין לקבל רישיון אחר.

איתן כבל: זה שני דברים שונים, בדיוק.

איתן כבל: העניין ברור.

אהוד שניידר: מה שאמר עו"ד דרור וגשל הוא לא נכון מפני שברגע שאתה מתיר לכל אדם להתחבר למערכות הרכב, וזה מה שהתקנה הזו מאפשרת, אז אין צורך בהסמכה וכל אחד יכול לעשות את זה.

אהוד שניידר: אחר כך כלי הרכב האלה נוסעים בכבישים כאשר מישהו התערב במערכות הרכב שלהם.

איתן כבל: חברים, הבנו.

איתן כבל: משה בר, בבקשה.

משה בר: שמי משה בר ואני יושב-ראש עמותות תנו יד לחירש, נכים למען נכים.

משה בר: ברשותך, אני רוצה להעלות את נושא אביזרים לרכבי נכים.

משה בר: אני פועל על זה כבר הרבה מאוד זמן.

איתן כבל: אבנר, לא נתת לו תשובה על זה עד היום.

איתן כבל: הוא כבר שלח לך מכתבים והתחייבת שתענה לו.

משה בר: עשינו גם ישיבה איתם, עם כולם, ולא נעשה כלום.

משה בר: המאבזר, אצ"מ, אומר: אני לא חייב לו, לא מעניין אותי ממנו.

משה בר: אני עצמאי, אני יכול לעשות מה שאני רוצה בזמן שאף אחד לא יכול לתקן את המערכות שלו.

משה בר: הלכתי לחברה אחרת ותיקנו לי.

משה בר: האוטו כמעט נשרף, הילד שלי נשרף בידיים כשהוא היה צריך לדחוף את החוטים.

משה בר: הדברים האלה מהווים סיכון.

משה בר: אני כבר עשרים אלף פעם פונה לאבנר, פונה גם אליך.

משה בר: אני חושב שצריך לעשות לזה חקיקה.

משה בר: קודם כל, בחמש השנים הראשונות המאבזר צריך להיות אחראי לגבי האוטו וגם הסדר.

משה בר: ברגע שאני מוציא מכתב נגדו על דברים שהוא לא עושה בסדר הוא פוסל אותך, הוא פוסל נכים אחרים.

משה בר: לא יכול להיות שאני מחזיק את הרכב שמונה שנים ואין לי אף אחד.

משה בר: נתקעתי פה בכנסת חמש שעות ועירבתי גם את אבנר פלור.

משה בר: הם עובדים על אבנר פלור.

משה בר: יש לי את הכול מוקלט.

משה בר: אמרתי להם: אני מוכן לשלם לכם, אני מוכן הכול.

משה בר: הם לא מוכנים להגיע.

משה בר: בסוף מהמשמר, ויש לי הוכחה של המשמר, באו ועזרו לי לתקן אחרי חמש שעות.

משה בר: השאירו אותי באוטו ובקור.

משה בר: אין לדבר הזה פתרון.

משה בר: צריך לעשות דבר אחד – כל זמן שהנכה מחזיק באוטו של אותה חברה, החברה צריכה לתת לו שירותים, אם בכסף או אם בחינם - הם יחליטו.

איתן כבל: תודה, יקירי.

איתן כבל: אבנר, האמת שנמאס לי לשמוע את הטענות של משה, ואני אומר את זה בחברות.

איתן כבל: לא נמאס במובן של נמאס, אלא לא יכול להיות שכל פעם אנחנו מעלים את העניין הזה ולא ניתן מענה לדברים האלה.

איתן כבל: אתם תגרמו לי, וזו בשעה שאני מתחמק מלקיים דיון אחד שלם, להביא לפה את כל משרד התחבורה רק על העניינים שמשה בר מעלה.

איתן כבל: אני מנסה.

איתן כבל: חברים, תנו פתרון לעניין הזה, ושלום עלייך נפשי – די.

איתן כבל: צריך להסדיר או לתקן, זה לא נעים.

אבנר פלור: חלק מהדברים שהוא מעלה יתוקן במסגרת התקנות - - -

לאה ורון: נפגשתם ונתתם מענה.

אבנר פלור: ונתנו גם מענה, וזה יהיה גם בתיקון התקנות שנביא לוועדה - חלק מהדברים שלו.

איתן כבל: תודה.

איתן כבל: רונן, משפט.

רונן לוי: היה לי עכשיו אוטו חודש וחצי, חיפשתי את החוט שאיזה מתקין של נכים עשה.

רונן לוי: הוא חתך לי שם איזה חוט השראתי שאתה מדבר.

רונן לוי: הוא חיפש את הפלוס מינוס כשהוא לא כל כך מכיר את הרכב.

רונן לוי: חודש וחצי לקח לי למצוא את מה שהוא איבד שם.

רונן לוי: אולי אתם לא כל כך מכירים את השטח.

רונן לוי: אנשים כאילו שהם מתקינים מחפשים פלוס-מינוס באוטו שעכשיו הגיע לארץ.

רונן לוי: הם מתחברים לאיזה חוט ואחר כך לך ותחפש מה הם עשו שם ברכב.

רונן לוי: מה שהוא אומר זה נכון.

רונן לוי: היום המכוניות הן ממוחשבות, זה לא מה שהיה פעם.

רונן לוי: כמו שאמרתי, זה לא רדיו תדיראן של פעם.

רונן לוי: צריך להבין שאם אתה מחליט שזה השראתי וזה לא מוצר, תוציא אותו מהגדרת מוצר תעבורה – זה אחד.

רונן לוי: שנית, הוא לא סיפר, אבל בבוקר במקרה הוא סיפר לי שיש לו עכשיו איזה בעיה עם המדחס ושהוא פנה לאיזה חברה שמפרסמת בפייסבוק שהיא חברה להתקנת מצברים.

רונן לוי: בגלל שהתקנה מאפשרת להתקין מצברים וכו', אז יש כמה חברות כאלה, אנחנו שולחים את זה למשרד התחבורה.

רונן לוי: כל הניידות האלה מציעות טיפולים, נכון?

משה בר: הן מציעות טיפולים.

משה בר: בבית שלהן, בחצר, הם מתקנים לך את האוטו.

רונן לוי: לכן, כתבתי לכם שזה מדרון מאוד מאוד חלקלק.

רונן לוי: אנחנו מכירים את זה.

איתן כבל: רונן, אני חושב שהתקנות שהבאנו מביאות לסגירת כל הדברים האלה.

איתן כבל: החוקים הם לא בשביל הישרים, תמיד יהיו גנבים.

איתן כבל: אנחנו פה מחוקקים חוקים.

איתן כבל: אתה שומע על אנשים שעושים תאונות, חותכים אותך, ואחר כך אומרים: הוא היה איש נהדר וכך וכך.

איתן כבל: הוא "היה".

איתן כבל: מה העניין?

איתן כבל: חברות וחברים, כל הפעולות שאנחנו עושים פה, או חלק ניכר מהפעולות, הן בדיוק למענכם.

איתן כבל: אבל יש דברים שאתם גם צריכים להבין שאנחנו גם לא יכולים לבוא נגד האזרח.

איתי עצמון: לגבי הטענות שהועלו כאן, וקודם כל לגבי הדברים שאמרה עו"ד אינגריד הר אבן - בדיוק לשם כך נועד החריג הזה.

איתי עצמון: אנחנו עוסקים כאן

איתי עצמון: בתקנות שנועדו להגדיר את החריגים לכלל שנקבע בסעיף 128(א).

איתי עצמון: לכן, אין שום בעיה, אין שום סתירה ללשון החוק.

איתי עצמון: דבר שני, כמובן, והדבר הזה נאמר לגבי פסקה (10), כל ההוראות בחוק ולפי החוק, התקנות שעוד ייקבעו לעניין ייצור רכב, ברור שהן יחולו.

איתי עצמון: אין צורך לומר את זה.

איתי עצמון: זה כתוב כבר בחוק.

איתי עצמון: הפעולות האלה מוחרגות ותהיה לגביהן הסדרה נפרדת ומפורטת.

איתן כבל: מאה אחוז.

איתי עצמון: אדוני, לדעתי פסקה (12) לא הוקראה ולא הוסברה.

איתן כבל: נכון.

איתן כבל: בוא נקרא את (12) ונצביע על הכול.

חוה ראובני: ב-(12) אני מקריאה עם שינוי.

איתן כבל: בבקשה, גברתי.

איתן כבל: אני מקווה שנעמוד בו.

חוה ראובני: "(12) פעולות ברכב מסוג T, וכאן אני מוסיפה: למעט, טרקטורון, טרקטור משא ורכב שטח כהגדרתם בתקנות התעבורה, ובלבד שמנהל מקצועי של מוסך המחזיק ברישיון מסוג מתאים לעניין פעולות אלה, פיקח על ביצוען ואישר בכתב את תקינותן; לעניין זה, "סוג מתאים של רישיון" – בהתאם להוראות לפי סעיף 136(ב) לחוק.

חוה ראובני: " תחזוקה של כלי צמ"ה, של טרקטורים מבוצעת בשטח, במקום שהם נמצאים.

חוה ראובני: אי אפשר, לא נכון, אין צורך, להביא אותם למוסך.

חוה ראובני: זה מצב קיים, זה מצב שיישאר.

חוה ראובני: אבל כיוון שבנוסח כתבנו T, ובטעות, שזה רחב מדיי, אין שום סיבה לעומת זאת שטרקטורון, טרקטור משא ורכב שטח שהם כלים קטנים לא יגיעו למוסך ויטופלו שם, אז אנחנו מחריגים את אלה, והכול בכפוף לפיקוח מנהל מקצועי של מוסך מתאים.

איתן כבל: על פניו נשמע לי הגיוני לגמרי.

איתן כבל: הערות?

איתן כבל: תודה.

איתן כבל: אני מבקש להעלות להצבעה את?

איתי עצמון: את תקנה 2 בפסקאות (10) (11) ו-(12) כפי שהוקראו עם השינוי שציינה גם עו"ד חוה ראובני?

איתן כבל: אוקיי.

איתן כבל: תודה.

איתן כבל: מי בעד?

איתן כבל: ירים את ידו.

איתן כבל: בעד – פה אחד

איתן כבל: תודה, התקנות אושרו.

איתן כבל: תודה רבה לכם, הישיבה נעולה.